b'\n_START_ARTICLE_\nHeinrich Christopher Wrede\n_START_PARAGRAPH_\nHeinrich Christopher Wrede (18. veebruar 1691 Harju-Jaani \xe2\x80\x93 november 1764) oli Eesti vaimulik._NEWLINE_Ta s\xc3\xbcndis Harju-Jaani kirikum\xc3\xb5isas sealse pastori Heinrich Wrede pojana. Aastatel 1704\xe2\x80\x931708 \xc3\xb5ppis ta Tallinna g\xc3\xbcmnaasiumis, aastatel 1708\xe2\x80\x931709 Tartu \xc3\x9clikoolis. Aastatel 1709\xe2\x80\x931711 Kieli ja 1711. aastal Halle \xc3\xbclikoolis teoloogiat. Ordineeriti 5. septembril 1711 \xc3\xb5petajaks._NEWLINE_Aastatel 1711\xe2\x80\x931742 oli ta Harju-Jaani koguduse pastor, t\xc3\xa4ites 1712\xe2\x80\x931713 aastatel ka J\xc3\xbcri koguduse ja aastatel 1714\xe2\x80\x931734 ka J\xc3\xb5el\xc3\xa4htme koguduse pastori kohuseid. 1717 k\xc3\xa4ivitas ta Harju-Jaanis k\xc3\xb6strikooli, mille l\xc3\xb5petajatest said \xc3\xbcmbruskonna esimesed k\xc3\xbclakoolmeistrid. Aastast 1718 oli Wrede ka Albu m\xc3\xb5isa juurde asutatud vaestekooli direktor. Seda \xc3\xb5ppeasutust pidas \xc3\xbclal Kaalepi, Kukevere, Seidla ja Albu m\xc3\xb5isate omanik vabah\xc3\xa4rra Magnus Wilhelm von Nieroth. Koolis \xc3\xb5ppis nii saksa kui ka eesti soost lapsi._NEWLINE_1721. aastast tegutses Christopher Wrede konsistooriumi erakorralise assessorina, aastatel 1741\xe2\x80\x931742 Ida-Harju praostkonna praostina. Aastatel 1742\xe2\x80\x931753 oli ta Tallinna superintendent ja Oleviste kiriku pastor. Kui ta sellest ametist 1753. aastal kehva tervise t\xc3\xb5ttu loobus, m\xc3\xa4\xc3\xa4rati viitsesuperintendendiks Peter Christian Krause. Tema algatusel loodi Tallinna Toomkiriku juures maakirikute arhiiv._NEWLINE_Wrede Harju-Jaanis ja J\xc3\xb5el\xc3\xa4htmel peetud kirikuraamatud on olulised ajalooallikad._NEWLINE_ _NEWLINE_\xe2\x80\x9eWrede J\xc3\xb5el\xc3\xa4htme kirikukroonika kajastab \xc3\xbche maakihelkonna koguduse ja inimeste eluolu 18. sajandil. Maakihelkonna kroonikate osi on ka varem vahendatud, aga mitte kunagi pole \xc3\xbcks ajaloo talletaja ette v\xc3\xb5etud sellise p\xc3\xb5hjalikkusega\xe2\x80\x9c_NEWLINE_ \xe2\x80\x93 Tiina Kala_NEWLINE_Aastal 1721. avaldas ta \xc3\xbcmbert\xc3\xb6\xc3\xb6tatud kujul Heinrich Stahli "Kodu- ja K\xc3\xa4siraamatu" ja 1727. aastal Tallinnas raamatukese "Jummala Nou Innimesse iggawessest \xc3\xb5nnistussest". M\xc3\xb5lema raamatu toimetamisel olid Wredele abiks \xc3\xbclikoolikaaslased Anton thor Helle ja Heinrich Gutsleff._NEWLINE_Wrede suri 1764. aasta novembris Tallinnas ja maeti sama aasta 15. detsembril Oleviste kirikusse.\n_START_SECTION_\nIsiklikku\n_START_PARAGRAPH_\nTema isa Heinrich Wrede oli samuti Harju-Jaani koguduse pastor, vend Carl Christian Wrede oli p\xc3\xa4rast teda Harju-Jaani koguduse \xc3\xb5petaja ja hiljem luterlikuks pastoriks Volga j\xc3\xb5e \xc3\xa4\xc3\xa4rsetes kogudustes. Ta abiellus 24. oktoobril 1711 Anna Elisabeth Meyeriga Tallinnast.'